
Iepirkuma komisijas
2026.gada 9.jūlija sēdē sniegtā atbilde
uz ieinteresētā piegādātāja uzdoto jautājumu par iepirkumu
„Zobārstniecības kabineta ar anestēzijas pakalpojumu un atmodinātavas iekārtu iegāde”
(Nr. R1S 2026/84-IEP)
	Jautājums
	2.daļa: “Krāsains displejs ar izmēru ne mazāku par 6,5”, ar skārienjutīga ekrāna vai pogu vadību.”

Ieteikums un pamatojums:

Lūdzam precizēt tehniskās specifikācijas prasību, paredzot iespēju piedāvāt defibrilatoru ar skārienjutīga ekrāna vai pogu vadību, ja piedāvātā ierīce nodrošina pilnvērtīgu, ātru un drošu visu nepieciešamo defibrilatora funkciju lietošanu paredzētajā klīniskajā vidē.

Prasība par obligāti skārienjutīgu displeju nosaka konkrētu tehnoloģisku lietotāja interfeisa risinājumu, nevis funkcionālu vai klīniski izmērāmu rezultātu. Defibrilatora klīnisko veiktspēju, pacientu drošību un dzīvību glābjošo funkciju efektivitāti nosaka tā defibrilācijas, kardioversijas, ritma analīzes, monitorēšanas un elektrokardiostimulācijas funkcijas, kā arī vadības loģika, funkciju pieejamība, lietošanas nepārprotamība un kļūdu riska mazināšana. Minētos mērķus iespējams nodrošināt gan ar skārienjutīgu ekrānu, gan ar fizisku pogu vadību.

Piemēram, operāciju zālēs un intensīvās terapijas nodaļās svarīga ir ātra, skaidra un droša piekļuve ierīces funkcijām, īpaši situācijās, kurās lēmumu pieņemšanai un darbību veikšanai ir nozīme katrai sekundei. Šādos apstākļos izšķiroša nozīme ir nevis konkrētam ievades tehnoloģijas veidam, bet gan tam, vai lietotājs var ātri, nepārprotami un droši aktivizēt nepieciešamās funkcijas. Fizisku pogu vadība šādu rezultātu var nodrošināt, jo tā sniedz taktilu atgriezenisko saiti, ļauj skaidri identificēt funkciju aktivizēšanu un samazina nejaušu vai kļūdainu darbību risku.

Fizisku pogu vadība ir īpaši piemērota medicīnisko ierīču lietošanai situācijās, kur personāls strādā ar medicīniskajiem cimdiem un kur nepieciešama ātra piekļuve pamatfunkcijām bez sarežģītas izvēļņu pārlūkošanas. Labi strukturēts pogu vadības panelis ar skaidri marķētām funkcijām var nodrošināt tikpat intuitīvu un ergonomisku lietošanu kā skārienvadība, vienlaikus saglabājot nepārprotamu fizisku atgriezenisko saiti par veiktajām darbībām.

Ja prasības mērķis ir nodrošināt ātru piekļuvi iestatījumiem, monitorēšanas funkcijām un defibrilatora vadībai, tad šis mērķis būtu nosakāms kā funkcionāla prasība, nevis piesaistāms tikai vienam konkrētam tehniskam risinājumam. Piemēram, var tikt prasīts, lai būtiskākās funkcijas būtu ātri pieejamas, skaidri marķētas, loģiski izvietotas un lietojamas ar medicīniskajiem cimdiem. Šādas prasības objektīvi raksturo sasniedzamo lietošanas rezultātu, savukārt obligāta skārienjutīga displeja noteikšana raksturo tikai vienu iespējamu tehnoloģisku ieviešanas veidu.

Jāņem vērā, ka skārienjutīga ekrāna esamība pati par sevi negarantē īsāku darbību skaitu, ātrāku piekļuvi funkcijām vai augstāku lietošanas drošību. Šos aspektus nosaka konkrētās ierīces lietotāja interfeisa uzbūve, funkciju izvietojums, izvēļņu loģika, vadības elementu pieejamība un kļūdu novēršanas mehānismi. Tādēļ objektīvāk un samērīgāk būtu vērtēt faktiskās lietošanas iespējas un funkciju pieejamību, nevis noteikt vienu obligātu ievades tehnoloģiju.

Ieteiktā redakcija neierobežo iespēju piedāvāt defibrilatoru ar skārienjutīgu ekrānu, ja šāds risinājums tiek piedāvāts, bet vienlaikus nepamatoti neizslēdz arī defibrilatorus ar fizisku pogu vadību, ja tie nodrošina līdzvērtīgu funkcionalitāti, lietošanas ātrumu, ergonomiku un drošību paredzētajā klīniskajā vidē. Tādējādi prasība kļūtu tehnoloģiski neitrālāka, samērīgāka un vairāk vērsta uz faktisko ierīces veiktspēju un lietošanas rezultātu.

Ņemot vērā minēto, lūdzam grozīt prasību un izteikt to šādā redakcijā:

“Krāsains displejs ar izmēru ne mazāku par 6,5”, ar skārienjutīga ekrāna vai pogu vadību.”

	Atbilde
	Prasība par krāsainu skārienjutīgu displeju ir noteikta, ņemot vērā paredzēto defibrilatora izmantošanas vidi un lietotāju profesionālo pieredzi. Iekārta paredzēta izmantošanai vidē, kur medicīniskais personāls ikdienā izmanto ierīces ar skārienvadības interfeisu, tādēļ šāds risinājums atbilst lietotāju ierastajai darba videi un veicina ergonomisku ierīces lietošanu.

Lietotāja interfeiss ir būtiska medicīniskās ierīces lietojamības sastāvdaļa, un Pasūtītājs ir tiesīgs noteikt prasības attiecībā uz tā funkcionalitāti un veidu, ja tās ir saistītas ar paredzēto ierīces izmantošanas mērķi un ekspluatācijas apstākļiem.

Pasūtītājs uzsver, ka tirgū profesionāli defibrilatori ar skārienjutīgu displeju ir pieejami no vairākiem neatkarīgiem ražotājiem. Līdz ar to prasība nav vērsta uz konkrēta ražotāja, modeļa vai tehniskā risinājuma izvēli un nepamatoti neierobežo konkurenci.

Iesniedzēja piedāvātā alternatīvā redakcija paredz iespēju piedāvāt citu lietotāja interfeisa risinājumu, kas neatbilst Pasūtītāja iepriekš noteiktajām ekspluatācijas vajadzībām un lietotāju darba organizācijai.

Ņemot vērā minēto, Pasūtītājs uzskata, ka prasība par skārienjutīgu displeju ir samērīga, objektīvi pamatota un saistīta ar iepirkuma priekšmetu, tādēļ tehniskās specifikācijas prasība netiek grozīta.


